

**Αθήνα, 25.7.2022**

**Δελτίο Τύπου**

**Τα αποτελέσματα της Αντι- Αξιολόγησης της ΑΑΔΕ**

**Οι ευθύνες για τα προβλήματα των Φορολογικών Υπηρεσιών**

**ανήκουν στη Διοίκηση της ΑΑΔΕ και την Πολιτική Ηγεσία**

Το προηγούμενο διάστημα έλαβε χώρα στις φορολογικές υπηρεσίες, με πρωτοβουλία της ΑΑΔΕ και της Πολιτικής Ηγεσίας, μια διαδικασία ‘’αξιολόγησης’’ των εργαζομένων. Στην πραγματικότητα επρόκειτο για μια **διαδικασία – παρωδία** με στόχο τη ‘’νομιμοποίηση’’ της αυθαιρεσίας (στο όνομα πάντα της… αξιολόγησης), την πολυδιάσπαση των εργαζομένων και τη **μεταφορά** σε αυτούς των **ευθυνών** για την όποια δυσλειτουργία ή αναποτελεσματικότητα των φορολογικών υπηρεσιών. Μια διαδικασία η οποία επιβλήθηκε, υπό **καθεστώς εκβιασμών** και **απειλών** για περικοπή μισθών και περιορισμούς στην υπηρεσιακή εξέλιξη των διαφωνούντων με την προωθούμενη διαδικασία.

Την ίδια όμως περίοδο και **παράλληλα** με την **αξιολόγηση – παρωδία** της ΑΑΔΕ, εργαζόμενοι ‘’έτρεξαν’’ **τη δική τους αξιολόγηση** με στόχο να αναδείξουν, τόσο **την πραγματική κατάσταση των υπηρεσιών** της ΑΑΔΕ, όσο και τις **ευθύνες** εκείνων που έχουν τη διοίκηση των φορολογικών υπηρεσιών. Μια διαδικασία αντι – αξιολόγησης στην οποία συμπληρώθηκαν **2.302 ερωτηματολόγια** και τα αποτελέσματά της **εκθέτουν** τόσο **την ηγεσία της ΑΑΔΕ**, όσο και **την Πολιτική Ηγεσία** και τις προσπάθειες τους **να ‘’χρεώσουν’’ στους εργαζόμενους τα προβλήματα των υπηρεσιών μας.**

Ενδεικτικά αναφέρουμε ότι η συντριπτική πλειοψηφία όσων συμμετείχαν στη διαδικασία (σε ποσοστό **85,3%),** θεωρεί την υπάρχουσα **υλικοτεχνική υποδομή** ως **απαρχαιωμένη** καιτο **83,6%** θεωρεί ότι υπάρχει μεγάλο πρόβλημα **υποστελέχωσης** των υπηρεσιών.

Επιπλέον, το **84,7%** των συμμετεχόντων θεωρούν **συχνά** έως… **πολύ συχνά** τα **φαινόμενα αυταρχισμού** και **αλαζονείας** απ’ την πλευρά της Διοίκησης, ενώ σε ποσοστό **89,9 %** οι συμμετέχοντες θεωρούν ότι το επίπεδο της **διαφάνειας** και **αξιοκρατίας** στη λειτουργία της ΑΑΔΕ είναι **χαμηλό** ως… **εξαιρετικά χαμηλό**.

Επίσης ιδιαίτερη σημασία έχει η **διάχυτη αίσθηση** που επικρατεί στους εργαζόμενους της ΑΑΔΕ (**σε ποσοστό 85,7%**), σύμφωνα με την οποία **η δημιουργία της Ανεξάρτητης Αρχής**, κάθε άλλο παρά περιόρισε τη **δυνατότητα παρέμβασης εξωτερικών παραγόντων** στη **λειτουργία** των **Φορολογικών Υπηρεσιών**, γεγονός που έρχεται να αμφισβητήσει εκ των έσω το **‘’βασικό αφήγημα’’** των υποστηρικτών της ΑΑΔΕ, ως ένα μοντέλο διασφάλισης της ανεξαρτησίας των φορολογικών υπηρεσιών !!!!.

Τέλος, το συντριπτικό ποσοστό του **86,5%** των συμμετεχόντων βαθμολογεί από **αρνητικές** ως **πολύ** **αρνητικές** τις επιδόσεις της Διοίκησης και τα αποτελέσματα των επιλογών της ως προς την **καθημερινή λειτουργία των υπηρεσιών**, ενώ σε ποσοστό του **87,7%** θεωρούν ότι η προωθούμενη απ’ τη Διοίκηση της ΑΑΔΕ ‘’αξιολόγηση’’ θα **επιδεινώσει** περαιτέρω το **εργασιακό περιβάλλον**.

Η διαδικασία της **Αντι-Αξιολόγησης**, με τη μεγάλη συμμετοχή των εργαζομένων, αποτυπώνει την κατάσταση των φορολογικών υπηρεσιών και **καταρρίπτει το αφήγημα της ανεξαρτησίας της φορολογικής διοίκησης**. Ταυτόχρονα αναδεικνύει την ανάγκη το αίτημα για την **κατάργηση της ΑΑΔΕ** και τη διασφάλιση του **δημόσιου χαρακτήρα** των υπηρεσιών μας να αποτελέσει την αιχμή των διεκδικήσεων των Σωματείων μας, αλλά και συνολικότερο **αίτημα της κοινωνίας**.

**Στοιχεία ερωτηματολογίου:**

Πλήθος συμμετοχών: 2.302

Διαδικασία απαντήσεων: Ανώνυμα Ερωτηματολόγια

Φόρμα συμμετοχής: google.docs

Διάρκεια: από 30.04.2022 έως 17.7.2022

**Επισυνάπτονται**

Οι σχετικοί **Αναλυτικοί Πίνακες**

με τις ερωτήσεις και τις απαντήσεις των συμμετεχόντων.

**Α**υτόνομη **Κ**ίνηση **Ε**φοριακών

Τηλ. Επικ.: **Μέρκος Δημ.** (6973 991235), **Ρόδης Γ.** (6985740894), **Σκλαβάκη Φρ**.(6971898089),

**Σιώζιος Χρ.**(6972234003), **Μπίκας Παν**.(6986060901) **Στολάκη Μαρ.** (6973228577) **Λιάπης Δ.** (6976973156)